钦定古今图书集成/明伦汇编/官常典/第174卷 > 《为萧谢百僚敦劝表》前人
## 钦定古今图书集成/明伦汇编/官常典/第174卷 > 《为萧谢百僚敦劝表》前人

臣公言：“臣款诚素履，频载缣翰，天饰高奖，累降史笔。
即日尚书臣某等至，重宣诏旨，猥辱百僚，省睇未交，
心灵已悸。臣闻良宰谋朝，不必借威；贞臣卫主，修己
则足。故骄满之失，取镜函关；谦侧之美，见炤伊阙。臣
本庸人，识无远度，值开辟之辰，遭搀抢之运。奸回内
奰，则戮力琼都；诸侯放命，则抗节瑶祀。秉号仗义，幸”
不辱威，皆为冕旒遥鉴之明，群士画图之助，臣宁望
伊挚叔旦之爵，吕牙申甫之赏哉？方欲谢簪东都，濯
冠汾阳，不悟盛礼华典，复臻于兹。静默回环，祇畏踯
躅，犹谓遇聪明之朝，当时雍之世。陛下咏《尧风》之化，
歌卿云之时，日月华采，万方获性，叠虑仰祈，必蒙题
品。而威严窈绝，斯冀遂阻。銮舆玉驾，“复许敦幸，重臣
愆悔，无地自安，便当谨恭鸿命，竭身为限。”